text: Voldsom halmbrand
  19 juni 2013 kl. 06.31
  Et par tusind bigballer hos en landmand på Jørlhagevej 9 i Ørby mellem Haderslev og Christiansfeld brød tirsdag aften i brand.
  I modsætning til en række bigballebrande syd for Haderslev i den senere tid var branden ikke påsat.
  Formentlig har gnister fra en teleskoplæsser antændt halmen. Den var kort forinden blevet brugt, og den stod ved stakken af halmballer.
  Branden udviklede en kraftig røg, og den fik en nabo til at slå alarm.
  Fjelstrup frivillige Brandværn sikrede, at branden ikke bredte sig til nærliggende bevoksning. Bigballerne får lov til at brænde ud.
  Det kan tage to-tre døgn, inden halmen er brændt. Det frivillige brandværn har to brandvagter på stedet.
  Landmanden havde netop solgt de mange bigballer til en kunde i Holland.
  Se mere i TV SYD Nyheder 19.30.
  